O oporbenim zastupnicima, a prije svega koaliciji Hrvatska raste ovisi hoćemo li ponovno imati prijepor oko tumačenja Ustava. Budu li oporbeni zastupnici inzistirali na svojih deset parlamentarnih minuta, uz uobičajena nadmudrivanja oko tumačenja Poslovnika, saborska sjednica mogla bi se protegnuti i do ponoći a da rasprava o četvrtoj točki dnevnog reda “Predstavljanje Vlade RH i glasovanje o povjerenju Vladi RH” još ne bude završena. Naime, u petak u ponoć istječe 30-dnevni mandat koji je mandatar Orešković dobio od predsjednice države. Za Oreškovića tada prestaje 30-dnevna “čarolija” i tada isključivo o “dobroj vili” Kolindi Grabar-Kitarović ovisi hoće li prolongirati “bajku” u kojoj je Orešković glavni lik. Takvo tumačenje Ustava čelnik HDZ-a Tomislav Karamarko jučer je pred novinarima nazvao pokušajem lagane podvale. Jer ako sjednica počne u petak u 9.30 sati, onda rasprava može trajati i deset dana i to se računa pod taj datum, obrazložio je Karamarko, dodavši kako su to zadnji pokušaji onih koji su Hrvatsku upropaštavali četiri godine, a koji odlaze na vrlo nekorektan i prljav način, zaključivši: “Vidjet ćemo kako će se ponašati.” K tomu, ovisno o dogovoru, a slijedom dosadašnje prakse o primopredaji vlasti odmah nakon sjednice Sabora na kojoj je izglasano povjerenje vladi, primopredaja Milanović - Orešković mogla bi se kao u slučaju Račan - Sanader odviti i u noćnim satima.

– Što Tomislava Karamarka briga koliko će ljudi dugo raspravljati – poručuje SDP-ovac iz vrha stranke dodajući kako je to izvrsna prilika da se javnost konačno upozna s mandatarom.

Sjednicu treba oduljiti

– Hoće li to trajati do 18 ili 20 sati, ponoći ili dva u noći, vidjet ćemo – kaže naš izvor. Ipak, konačna taktika znat će se sutra nakon Kluba zastupnika i Predsjedništva stranke. Dio vodstva SDP-a drži da sjednicu treba oduljiti maksimalno, a dio da je to kontraproduktivno jer se time ništa neće postići.

– Osim što ćemo na sebe navući bijes javnosti – zaključuje član Kluba SDP-a.

Karamarko očito nije bio upućen da i ustavnopravni stručnjaci smatraju da Sabor mora donijeti odluku o izglasavanju povjerenja Oreškovićevoj vladi do ponoći.

– Taj ustavni rok je prekluzivan i slažem se s prof. Sanjom Barić da mandatar poslije ponoći mora tražiti od predsjednice produljenje mandata – stav je i doc. dr. sc. Mate Palića. Uzalud smo zastupali stav da mandatar ima rok od 30 dana da vladu s programom predstavi Saboru i zatraži glasovanje o povjerenju. Ali, u Ustavu ne piše da u tom roku njegova vlada mora dobiti i povjerenje Sabora. Ako zatraži povjerenje do ponoći, on je mandat iskoristio u danom roku, a Sabor o tomu može raspravljati danima. Za Palića nema dvojbe da je vlada sastavljena tek u trenutku kad joj Sabor izglasa povjerenje i za to mandatar ima rok do ponoći. Kad bi se netko zainatio, o tomu bi se mogla tražiti i odluka Ustavnog suda.

– Može li onda Sabor glasovanje o povjerenju vladi razvlačiti još 10 ili 40 dana – uzvraća nam i prof. dr. sc. Sanja Barić ne odustajući od svoga stava premda kaže da suštinski nema bitne razlike i ako se u praksi Ustav bude tumačio i na drukčiji način.

– Ono što nam i ovaj primjer govori jest da bi Ustav trebalo pročistiti i osvježiti kako bi se otklonile sve one mogućnosti, kako se iskristaliziralo u praksi, da se pojedine odredbe Ustava tumače ovako ili onako – dodala je Barić.

Teoretski, mandatar bi odmah nakon ponoći mogao tražiti, a predsjednica donijeti odluku o produljenju mandata, tako da bi se i poslije ponoći moglo glasovati o povjerenju vladi. Nikako ne prije ponoći, izričit je Palić.

Produljit će mandat za dan

Predsjednica RH pratit će tijek saborske sjednice, kako doznajemo, i postane li evidentno da se opstruira postupak izglasavanja (ne)povjerenja novoj vladi – u dogovoru s mandatarom predsjednica će donijeti odluku kojom će mandataru produljiti rok “dok se ne dovrši postupak glasanja” koliko bude potrebno, dan, dva. Isto tako neće po predsjedničinu odluku mandatar osobno dolaziti uz nekakav protokol ili ceremoniju, jer tu odluku predsjednica drži “tehničkom”, a vrijedit će čim ju objavi. Jasno je, dakle, da će predsjednica Oreškoviću “čuvati leđa” kako ne bi bio izložen mogućem igrokazu i vremenskom sabotiranju u Saboru.

>> Karamarko: Nova vlada će u početku imati dva potpredsjednika

>> I od kulture ovisi hoće li Orešković postati heroj